Ο Χάρι Πότερ και η Κάμαρα με τα Μυστικά (ταινία)

***Ο Χάρι Πότερ και η Κάμαρα με τα Μυστικά*** (αγγλικά: ***Harry Potter and the Chamber of Secrets***) είναι αμερικανική ταινία φαντασίας, παραγωγής 2002, σε σκηνοθεσία Κρις Κολόμπους και σενάριο Στηβ Κλοβς. Είναι βασισμένη στο ομότιτλο βιβλίο της Τζ. Κ. Ρόουλινγκ, το οποίο κυκλοφόρησε το 1998. Η παραγωγή έγινε από τον Ντέιβιντ Χέιμαν και αποτελεί συνέχεια της ταινίας *[[Ο Χάρι Πότερ και η Φιλοσοφική Λίθος (ταινία)|Ο Χάρι Πότερ και η Φιλοσοφική Λίθος]]*, καθώς και τη δεύτερη ταινία στη σειρά ταινιών ''Χάρι Πότερ''. Στην ταινία πρωταγωνιστεί ο Ντάνιελ Ράντκλιφ ως Χάρι Πότερ, με τους Ρούπερτ Γκριντ και Έμμα Γουάτσον να υποδύονται τους καλύτερους φίλους του, Ρον Ουέσλι και Ερμιόνη Γκρέιντζερ αντίστοιχα, πλαισιωμένοι από τους Κένεθ Μπράνα, Τζον Κλιζ, Ρόμπι Κόλτρεϊν, Γουόργουικ Ντέιβις, Ρίτσαρντ Γκρίφιθς, Ρίτσαρντ Χάρις, Τζέισον Άιζακς, Άλαν Ρίκμαν, Φιόνα Σo, Μάγκι Σμιθ και Τζούλι Γουόλτερς. Η ιστορία ακολουθεί τη δεύτερη χρονιά του Χάρι στο Χόγκουαρτς, όπου ο Διάδοχος του Σαλαζάρ Σλίθεριν ανοίγει την Κάμαρα με τα Μυστικά απελευθερώνοντας ένα τέρας, το οποίο πετρώνει τους μαθητές της σχολής όταν αυτοί έρχονται σε οπτική επαφή με το βλέμμα του.

Η ταινία κυκλοφόρησε στις αίθουσες του Ηνωμένου Βασιλείου και των Ηνωμένων Πολιτειών στις 15 Νοεμβρίου 2002 από τη Warner Bros. Pictures. Οι κριτικοί επαίνεσαν τη σκοτεινή πλοκή, τα σκηνικά, τις ερμηνείες (ειδικά των Μπράνα, Κόλτρεϊν και Άιζακς) και την κατάλληλη ιστορία για το νεαρό κοινό. Έγινε κριτική και εισπρακτική επιτυχία, αποφέροντας $882,7 εκατομμύρια παγκοσμίως (29.8% εγχώρια αγορά και 70.2% διεθνή αγορά), καταλαμβάνοντας τη δεύτερη θέση της λίστας των ταινιών με τις περισσότερες εισπράξεις για το 2002. Η ταινία έλαβε πολλές υποψηφιότητες για βραβεία, συμπεριλαμβανομένων τριών βραβείων BAFTA στις κατηγορίες Καλύτερου Σχεδιασμού Παραγωγής, Καλύτερου Ήχου και Καλύτερων Οπτικών Εφέ. Ακολούθησε η συνέχεια με την ταινία *[[Ο Χάρι Πότερ και ο Αιχμάλωτος του Αζκαμπάν (ταινία)|Ο Χάρι Πότερ και ο Αιχμάλωτος του Αζκαμπάν]]* (2004).

## Πλοκή
Ο Χάρι περνάει το καλοκαίρι στο σπίτι των θείων του, όταν θα τον επισκεφτεί ο Ντόμπυ, ένα ξωτικό και θα τον προειδοποιήσει να μην επιστρέψει στο Χόγκουαρτς. Ο Χάρι αρνείται. Αργότερα έρχεται ο Ρον με τα δίδυμα αδέρφια του Τζορτζ και Φρεντ, με το ιπτάμενο αμάξι του πατέρα τους να τον πάρουν μαζί τους. Όλοι μαζί πηγαίνουν στο σπίτι των Ουέσλι. Εκεί ο Χάρι θα συναντήσει την αδερφή του Ρον, την Τζίνι, η οποία ετοιμάζεται να ξεκινήσει μαθήματα στη Σχολή Μάγων. Επίσης γνωρίζει τον πατέρα του Ρον, τον Άρθουρ. Λίγο αργότερα ο Χάρι με τους Ουέσλι θα πάνε στη Διαγώνιος Αλέα. Κατά λάθος ο Χάρι θα βρεθεί στην Αδιέξοδος Αλέα. Ευτυχώς, θα βρει εκεί τον Χάγκριντ που θα τον πάει να βρει τους Ουέσλι και την Ερμιόνη. Καθώς ψωνίζουν, ο Χάρι γνωρίζει το Γκιλντρόι Λόκχαρτ, ένα διάσημο μάγο και συγγραφέα και αργότερα συναντά το Ντρέικο Μαλφόι με τον πατέρα του Λούσιους, που θαυμάζει τον Βόλντεμορτ και απεχθάνεται το Χάρι, την Ερμιόνη και τους Ουέσλι.

Στο σταθμό του τρένου, ενώ όλοι επιβιβάζονται, ο Χάρι και ο Ρον δυσκολεύονται και έτσι χάνουν το τρένο. Οι δυο τους καταφέρνουν να φτάσουν στο Χόγκουαρτς με το ιπτάμενο αμάξι. Όταν μπαίνουν μέσα στη σχολή, ο επιστάτης Φλιτς τους λέει ότι θα αποβληθούν αλλά οι καθηγητές Μαγκόναγκαλ και Ντάμπλντορ τους λένε ότι θα τιμωρηθούν αντί να αποβληθούν.

Λίγο μετά αφού άρχισαν τα μαθήματα, ο Χάρι αρχίζει να ακούει μια απειλητική φωνή που κανένας άλλος δεν ακούει. Τότε οι Χάρι, Ρον και Ερμιόνη βρίσκουν το μήνυμα "Η Κάμαρα των Μυστικών έχει ανοίξει. Εχθροί του διαδόχου, έχετε το νου σας", γραμμένα με αίμα στον τοίχο του κάστρου και ανακαλύπτουν τη γάτα του επιστάτη Φλιτς να έχει μαρμαρώσει. Ο θρύλος λέει ότι η Κάμαρα με τα Μυστικά μπορεί να ανοιχτεί μόνο από το διάδοχο του Σλίθεριν. Ο Χάρι υποψιάζεται το Μαλφόι. Για να μάθουν τι κρύβει, οι τρεις τους θα πιουν πολυχημικό φίλτρο και θα μεταμφιεστούν στους φίλους του Ντρέικο, Κραμπ και Γκόιλ. Μαθαίνουν ότι ο Μαλφόι δεν είναι ο διάδοχος και ότι δεν ξέρει ποιος είναι.

Ο Γκιλντρόι Λόκχαρτ, προσλαμβάνεται να διδάξει στη σχολή ως καθηγητής άμυνας κατά των σκοτεινών δυνάμεων. Στο μάθημά του, ο Ντρέικο καλεί ένα φίδι, με το οποίο ο Χάρι μπορεί να μιλήσει. Η Ερμιόνη εξηγεί ότι μίλησε ερπετικά, κάτι που κάνει όλο το σχολείο να πιστεύει ότι ο Χάρι είναι ο διάδοχος.

Στο μπάνιο, ο Χάρι βρίσκει ένα βιβλίο με άδειες σελίδες που κάποτε ανήκε σε κάποιον με το όνομα Τομ Μάρβολο Ριντλ. Μέσα από το βιβλίο, ο Χάρι βλέπει τι έγινε πριν 50 χρόνια, όταν ο Τομ ήταν μαθητής. Οι αναμνήσεις του Τομ ενοχοποιούν το Χάγκριντ ως το διάδοχο.

Κατά τη διάρκεια της χρονιάς και άλλοι μαθητές βρίσκονται μαρμαρωμένοι, ανάμεσά του και η Ερμιόνη, και το βιβλίο του Τομ Ριντλ χάνεται. Ο Χάρι και ο Ρον ανακαλύπτουν από ένα χαρτί στο πετρωμένο χέρι της Ερμιόνης, ότι το τέρας που είναι υπεύθυνο για τις επιθέσεις είναι ο Βασιλίσκος. Στην πορεία βρίσκουν και άλλο μήνυμα από το διάδοχο και οι καθηγητές λένε ότι η Τζίνι βρίσκεται στην Κάμαρα. Στέλνουν τον Λόκχαρτ να βρει και να σώσει την Τζίνι, αλλά αντιθέτως αυτός προσπαθεί να δραπετεύσει όταν ο Χάρι και ο Ρον τον πιάνουν. Ανακαλύπτουν ότι ο Λόκχαρτ είναι απάτη. Χρησιμοποιούσε το ξόρκι σβησίματος μνήμης πάνω σε μάγους και έπαιρνε αυτός τα εύσημα των κατορθωμάτων τους.

Οι τρεις τους βρίσκουν την είσοδο της Κάμαρας στο μπάνιο της Κλαίουσας Μυρτιάς και μπαίνουν μέσα και βρίσκουν ένα τεράστιο δέρμα φιδιού. Ο Λόκχαρτ προσπαθεί να σταματήσει τους Χάρι και Ρον χρησιμοποιώντας το ξόρκι μνήμης. Το ξόρκι όμως πηγαίνει πάνω του και έτσι χάνεται η δική του μνήμη. Τότε ένα μέρος της Κάμαρας καταρρέει και χωρίζει το Χάρι από τους άλλους. Τότε συνεχίζει μόνος του και βρίσκει την Τζίνι. Ξαφνικά εμφανίζεται ο Τομ Ριντλ, εξηγώντας ότι είναι μια μνήμη που διατηρείται στο βιβλίο για πενήντα χρόνια. Συνεχίζει λέγοντας ότι θα πάρει την ψυχή της Τζίνι ώστε να ανακτήσει τις δυνάμεις του. Ο Χάρι μαθαίνει ότι ο Τομ είναι ο διάδοχος του Σλίθεριν και στην πραγματικότητα είναι ο Λορδος Βόλντεμορτ στην εφηβική ηλικία. Ο Ριντλ στέλνει το Βασιλίσκο να σκοτώσει το Χάρι. Τότε έρχεται ο Φωκς, ο φοίνικας του Νταμπλντορ, και δίνει στο Χάρι το Καπέλο, το οποίο μέσα κρύβει το Ξίφος του Γκόντρικ Γκρίφιντορ. Μετά από μια τρομακτική μάχη, ο Χάρι σκοτώνει τον Βασιλίσκο, μαχαιρώνοντάς τον στο στόμα. Δυστυχώς όμως ένα δόντι του τρυπάει το χέρι του Χάρι.

Καθώς πεθαίνει από το δηλητήριο του Βασιλίσκου, ο Χάρι καταστρέφει τον Τομ Ριντλ, τρυπώντας το βιβλίο του με το δόντι. Τότε η Τζίνι ανακτά τις αισθήσεις της και βρίσκει το Χάρι πληγωμένο, αλλά ο Φωκς τον γιατρεύει με τα δάκρυά του. Αργότερα όταν ο Χάρι ομολογεί στο Ντάμπλντορ τη φοβία του ότι είναι κακός, ο Ντάμπλντορ τον καθησυχάζει λέγοντάς ότι του μόνο ένα γνήσιο μέλος του Γκρίφιντορ θα μπορούσε να επικαλεστεί του Ξίφους.

## Ηθοποιοί και Χαρακτήρες
* Ντάνιελ Ράντκλιφ στο ρόλο του *[[Χάρι Πότερ (χαρακτήρας)|Χάρι Πότερ]]*
* Ρούπερτ Γκριντ στο ρόλο του *[[Ρον Ουέσλι]]*
* Έμμα Γουάτσον στο ρόλο της *[[Ερμιόνη Γκρέιντζερ|Ερμιόνης Γκρέιντζερ]]*
* Ρόμπι Κολτρέιν στο ρόλο του *[[Ρούμπεους Χάγκριντ]]*
* Ρίτσαρντ Χάρις στο ρόλου του *[[Άλμπους Ντάμπλντορ]]*
* Μάγκι Σμιθ στο ρόλο της *[[Μινέρβα ΜακΓκόναγκαλ]]*
* Άλαν Ρίκμαν στο ρόλο του *[[Σέβερους Σνέιπ]]*
* Τζέισον Άιζακς στο ρόλο του *Λούσιους Μαλφόι*
* Κένεθ Μπράνα στο ρόλο του *[[Γκιλντρόι Λόκχαρτ]]*
* Τομ Φέλτον στο ρόλο του *Ντρέικο Μαλφόι*
* Μάθιου Λιούις στο ρόλο του *Νέβιλ Λόνγκμποτομ*
* Ντέιβιντ Μπράντλεϊ στο ρόλο του *Φλιτς*
* Ρόμπερτ Χάρντυ στο ρόλο του *Κορνήλιου Φατζ*
* Σίρλεϊ Χέντερσσον στο ρόλο της *Κλαίουσας Μυρτιάς*
* Γουόργουικ Ντέιβις στο ρόλο του *Φίλιους Φλίτγουικ*
* Τζον Κλιζ στο ρόλο του *Σχεδόν Ακέφαλου Νικ*
* Κρίστιαν Κούλσον στο ρόλο του *Τομ Ριντλ/[[Λόρδος Βόλντεμορτ]]*
* Τζούλι Γουόλτερς στο ρόλο της *Μόλι Ουέσλι*
* Μαρκ Γουίλιαμς στο ρόλο του *Άρθουρ Ουέσλι*
* Μπόνι Ράιτ στο ρόλο της *[[Τζίνι Ουέσλι]]*
* Ρίτσαρντ Γκρίφιθς στο ρόλο του *Βέρνον Ντάρσλεϊ*
* Φιόνα Σο στο ρόλο της *Πετούνια Ντάρσλεϊ*
* Χάρι Μέλινγκ στο ρόλο του *Ντάντλεϊ Ντάρσλεϊ*

## Παραγωγή
Η παραγωγή της ταινίας *Ο Χάρι Πότερ και η Κάμαρα με τα Μυστικά* ξεκίνησε στις 19 Νοεμβρίου 2001, μόλις τρεις μέρες μετά την προβολή της πρώτης ταινίας στις κινηματογραφικές αίθουσες. Το μεγαλύτερο μέρος της ταινίας γυρίστηκε στην Αγγλία και η παραγωγή της τελείωσε το καλοκαίρι του 2002. Η γρήγορη παραγωγή της ταινίας έκανε τους φανατικούς να πιστεύουν πως κάθε ταινία θα έβγαινε με διαφορά ενός έτους από την προηγούμενη (παραδίδοντας το τέλος της σειράς *Χάρι Πότερ* στο κοινό το 2007). Ωστόσο δεν συνέβη το ίδιο και με την τρίτη ταινία που βγήκε στις αίθουσες έναν χρόνο και οχτώ μήνες αργότερα από τη δεύτερη.

Κατά τη διάρκεια της παραγωγή της ταινίας αποκαλύφθηκε πως είναι η τελευταία ταινία *Χάρι Πότερ* που θα σκηνοθετήσει ο Κρις Κολόμπους, ενώ αποτελεί και την τελευταία κινηματογραφική εμφάνιση του Ρίτσαρντ Χάρις στο ρόλο του Άλμπους Ντάμπλντορ, ο οποίος πέθανε στις 25 Οκτωβρίου 2002, λίγες εβδομάδας πριν την κυκλοφορία της ταινίας.

## Box office
Με προϋπολογισμό 100.000.000 δολάρια, 25 εκατομμύρια λιγότερα από την πρώτη ταινία, το *Ο Χάρι Πότερ και η Κάμαρα με τα Μυστικά* έκανε άνοιγμα τριημέρου στην 1η θέση με 88,3 εκατομμύρια δολάρια. Στην Αμερική απέφερε συνολικά 262,6 εκατομμύρια δολάρια και στον υπόλοιπο κόσμο 619,6 εκατομμύρια δολάρια. Παγκοσμίως οι συνολικές εισπράξεις έφτασαν τα 882,7 εκατομμύρια δολάρια. Η ταινία αν και εισπρακτικός θρίαμβος, απέδωσε λιγότερο από την πρώτη ταινία. Ήταν η τέταρτη μεγαλύτερη εισπρακτική επιτυχία στην Αμερική το 2002 και η δεύτερη παγκοσμίως. Μέχρι σήμερα καταλαμβάνει την 68η θέση των μεγαλύτερων εισπρακτικών επιτυχιών όλων των εποχών και την 7η ανάμεσα στις υπόλοιπες ταινίες της σειράς.

## Βραβεία & Υποψηφιότητες

## Παραπομπές


## Εξωτερικοί σύνδεσμοι
* Επίσημη ιστοσελίδα
* Ο Χάρι Πότερ και η Κάμαρα με τα Μυστικά στο IMDb

Κατηγορία:Αμερικανικές ταινίες της δεκαετίας 2000
Κατηγορία:Ταινίες του 2002
Κατηγορία:Ταινίες παραγωγής Warner Bros.
Κατηγορία:Ταινίες Χάρι Πότερ
Κατηγορία:Ταινίες με μουσική σύνθεση Τζον Γουίλιαμς
Κατηγορία:Αμερικανικές ταινίες φαντασίας
Κατηγορία:Βρετανικές ταινίες φαντασίας
Κατηγορία:Αμερικανικές περιπετειώδεις ταινίες
Κατηγορία:Βρετανικές περιπετειώδεις ταινίες
Κατηγορία:Ταινίες βασισμένες σε έργα της Τζ. Κ. Ρόουλινγκ
Κατηγορία:Ταινίες τοποθετημένες στην Αγγλία
Κατηγορία:Βρετανικές ταινίες της δεκαετίας 2000
Κατηγορία:Ταινίες IMAX
Κατηγορία:Ταινίες γυρισμένες στα Warner Bros. Studios Leavesden